Videó: törésteszten az LG G4 csúcsmobil
Vajon hogyan bírja a földre pottyantós kiképzést a koreai gyártó legfrissebb nagyágyúja?
Az LG április végén leplezte le tavalyi csúcsmobiljának, a G3-nak a közvetlen utódmodelljét, a kereskedelmi forgalomban május végén felbukkanó G4-et. Az újdonságot rögtön a londoni bemutatón alkalmunk nyílt gyorsan kipróbálni, és azóta is sokat cikkeztünk róla, most pedig a készülék ütésállóságát vesszük górcső alá.

Az alábbi videón először az oldalára ejtik le a sokak által várva várt, opcionálisan valódi bőrhátlapot felvonultató telefont. Az eredmény egész korrekt: a telefon egyik sarka ugyan roncsolódott, de ezenkívül semmi baja sem lett a készüléknek. Második nekifutásra már kijelzővel lefelé pottyantották a talajra a jobb sorsra érdemes G4-et, melynek hatására lerepült annak a hátlapja és az akksija, de ami ennél rosszabb, hogy a Gorilla Glass 3 üvege rendesen bepókhálósodott. Némi öröm az ürömben, hogy a telefon ezt követően is tökéletesen használható maradt.
Mobil